मंगलबारआव कक्राझार प्रेस क्लाबआव खुंफुंनाय मोनसे खौरांगिरि मेलआव कमतापुर प्रग्रेसिभ पार्टि दोलोनि राय्जोआरि खोलोबनि आफादगिरि प्रदिप कुमार रायजों लोगोसे गुबुन गुबुन बिबाननि बिबानगिरिफोरा बाहागो लानानै बुङोदि बिसायख’थियाव इउ पि पि एल दोलोखौ आबुंयै हेफाजाब होनायनि गुबै थांखियानो जाबाय कच राजबंशी माहारिनि जेंनाखौ इयुनाव बोस्रांनो थाखाय गोख्रोंङै खामानि मावनाय। थांनाय 17 बोसोराव बि टि सि ओनसोलाव बि पि एफ दोलोनि खुंथाय समाव कच राजबंशी माहारिया जेबो गुस्लायलायनाय फैयाखै होन्ना रोखा बुङो । बि टि सि ओनसोलाव राय्जो जानाय गुबुन गुबुन हारि माहारिनि गेजेराव गोजोन खौसेथि आरो समान मोन्थाय जौगालु बिथांखिफोरखौ समानै मावफुंनायनि थांखिजों खौसेयै खामानि मावलांनो थाखाय बि टि सि ओनसोलाव मोजां सरकार नांगोन। बिनि थाखायनो फैगौ बि टि सि बिसाइख’थियाव इउ पि पि एल राजखान्थि दोलोखौ रोखायै देरहा होनो थाखाय आबुङै हेफाजाब होनाय जाबाय होन्ना बुङो।